**Informatīvais ziņojums**

**“Slimību profilakses un kontroles centra vispārējās kapacitātes attīstīšana un kontaktpersonu identificēšanas un informēšanas tehnoloģiskā risinājuma ieviešana”**

Rīga

2020

# Ievads

Informatīvais ziņojums “Slimību profilakses un kontroles centra vispārējās kapacitātes attīstīšana un kontaktpersonu identificēšanas un informēšanas tehnoloģiskā risinājuma ieviešana”(turpmāk – Ziņojums) ir izstrādāts, atbilstoši Ministru kabineta 2020. gada 28. aprīļa sēdes protokollēmuma (prot. Nr. 28 51. §) 5. punktam, kas paredz Veselības ministrijai sadarbībā ar Finanšu ministriju un Tieslietu ministriju sagatavot un iesniegt attiecīgus priekšlikumus izskatīšanai Ministru kabinetā un Ministru prezidenta 2020. gada 19. oktobra rezolūcijā Nr. 12/2020-UZD-732 dotajam uzdevumam.

# II. Faktiskā situācija

Pamatojoties uz Eiropas Komisijas publicēto Kopīgo Eiropas ceļvedi Covid-19 ierobežošanas pasākumu atcelšanai, viens no kritērijiem veiksmīgai ierobežošanas pasākumu atcelšanai ir efektīva Covid-19 epidemioloģiskās uzraudzības sistēma, kas nozīmē agrīnu infekcijas slimības gadījumu atklāšanu, izmeklēšanu un savlaicīgu pretepidēmijas pasākumu ieviešanu. Izvērtējot veselības aprūpes un organizēšanas, kā arī ierobežojošo pasākumu ieviešanas pieredzi Latvijā Covid-19 uzliesmojuma laikā, tai skaitā konstatējot stiprās puses un nepilnības veselības aprūpes sistēmā, Veselības ministrija, secināja, ka nepieciešams attīstīt efektīvu un noturīgu epidemioloģiskā dienestu.

**III. Plānotie darbības virzieni un to īstenošanas iespējas**

**1. jauna risinājuma izstrāde** **kontaktpersonu identifikācijai un informēšanai.**

1.1. *Android* un *IOS* mobilās lietotnes kontakta fiksēšanai

Lietotnes darbība balstīta uz to, ka lietotne sazinās ar tuvumā esošām citām lietotnēm ar *Bluetooth Low Energy* tehnoloģiju palīdzību un fiksē gadījumu, kad tuvumā atrodas cita lietotāja galiekārta. Lietotnes apmainās ar mainīgu kodu, kas liedz identificēt personu vai tālruni. Ja lietotājs ir apstiprināts kā SARS-CoV-2 inficēta persona, SPKC piešķir personai unikālu kodu, kura brīvprātīga ievade lietotnē, dod iespēju informēt citus lietotājus, kuru galiekārta ir konstatējusi kontaktu ar “inficēto lietotāju”. Brīdinātas tiek tikai personas atbilstoši lietotnē iestrādātam algoritmam (pamatparametri: kontakta datums, ilgums, attālums). Ja persona ievadījusi tālruņa numuru, **tikai tad** tas tiek nodots SPKC turpmākai saziņai. Lietotne sniedz atbalstu to personu informēšanai, ar kurām inficētā persona ir kontaktējusies neapzināti, piemēram, ilgāku laiku esot sabiedriskā vietā vai pasākumā. Šī lietotne ir izstrādāta par pamatu izmantojot *Google* un *Apple* kopīgi izstrādāto *Exposure Notification* ietvaru.

1.2. SPKC speciālistu saskarne ar lietotnes lietotājiem

Šajā funkcionalitātē SPKC epidemiologiem ir iespēja:

* pārvaldīt, ģenerēt un izsniegt kodus pacientiem, kuriem apstiprināta SARS- CoV-2 infekcija un kuri lieto lietotni;
* apskatīt un pārvaldīt lietotnes lietotāju brīvprātīgi sniegtos datus tikai par Covid-19 gadījumiem un personām, kuras noteiktas ar lietotnes palīdzību kā personas, kas iespējams bijušas kontaktā ar SARS-CoV-2 inficēto;
* veikt nepieciešamās darbības, lai sazinātos un noteiktu personas, kuras iespējams kontaktējušās ar personu, kurai laboratoriski apstiprināta SARS-CoV-2 infekcija.

SPKC epidemiologiem ir iespēja apskatīt lietotnes fiksētās kontaktpersonas tālruni, ja persona to ir atļāvusi. Tādējādi SPKC epidemiologi, izmantojot brīvprātīgi sniegto kontaktinformāciju, sazinās ar personām un izvērtē iespējamos kontakta apstākļus. Līdz brīdim, kamēr lietotne personu nav identificējusi kā tādu, kas bijusi ar kontaktā ar SARS-CoV-2 inficēto personu, SPKC rīcībā nenonāk nekāda lietotnē ievadītā vai apkopotā informācija.

Lietotnes izmantošana notiek sekojoši:

* lietotnes lejupielāde un lietošanas uzsākšana;
* regulāra, decentralizēta informācijas apmaiņa starp lietotnēm, izmantojot mainīgus ID;
* ja SPKC saņem informāciju, ka personai pirmreizēji laboratoriski apstiprināta SARS-CoV-2 infekcija un persona izmanto minēto lietotni, tad personai tiek nosūtīts unikāls šifrēts kods, kuru persona ievada savā lietotnē;
* pēc koda ievadīšanas lietotne, balstoties uz fiksētajiem gadījumiem, kad konkrētā lietotāja ierīce ir kontaktējusi ar citu lietotāju ierīcēm, atradusies līdz 4 m attālumam ilgāk par 15 minūtēm no cita lietotāja ierīces, identificē ierīces, kuru lietotāji atbilst tuva kontakta kritērijiem;
* persona, kuras lietotne fiksējusi kontaktu, saņem lietotnes izsūtītu paziņojumu, kā arī uzaicinājumu sniegt SPKC savu kontaktinformāciju, ja tāda jau nav norādīta;
* ja kontaktinformācija ir pieejama, SPKC epidemiologs sazinās ar potenciālo SARS-CoV-2 inficētās personas kontaktpersonu, izvērtē iespējamos inficēšanās riskus un sniedz rekomendācijas tālākai rīcībai.

Tiek plānots, ka lietotne ir izvietota Latvijas valsts radio un televīzijas centra infrastruktūrā, bet lietotnes informācijas sistēmas pārzinis ir SPKC, kas ir vadošā institūcija infekcijas slimību epidemioloģiskajā uzraudzībā un veic kontaktpersonu apzināšanu un informēšanu.

Lai noteiktu normatīvo regulējumu minētās sistēmas darbībai šī gada 1.oktobra Saeima pieņēma Grozījumus Covid-19 izplatības pārraudzības likumā, paredzot to ka, lai noteiktu personas, kuras atradušās paaugstināta inficēšanās riska apstākļos, un brīdinātu par iespējamu kontaktu ar Covid-19 slimnieku tiek izmantota kontaktpersonu noteikšanas un brīdināšanas informācijas sistēma. Kā arī ir noteikts pilnvarojums Ministru kabinetam noteikt kontaktpersonu noteikšanas un brīdināšanas informācijas sistēmas pārzini, pārziņa tiesības un pienākumus, kā arī kontaktpersonu noteikšanas un brīdināšanas informācijas sistēmā iekļaujamās informācijas apjomu un iekļaušanas kārtību, informācijas apmaiņas apjomu un kārtību, kā arī informācijas glabāšanas termiņu.

Balstoties uz minēto ir sagatavots Ministru kabineta noteikumu projekts “Grozījumi 2020.gada 9.jūnija Ministru kabineta noteikumos Nr.360 “Pretepidēmijas pasākumi Covid-19 izplatības ierobežošanai”, lai noteiktu regulējumu minētajos jautājumos.;

**2. Slimību profilakses un kontroles centra (turpmāk – SPKC) izmantotā infekcijas slimību reģistrācijas un uzskaites rīka VISUMS pilnveide.** Covid-19 izplatības radītā krīze atspoguļoja nepieciešamību stiprināt SPKC kapacitāti arī citu infekcijas slimību uzraudzības jomā, piemēram HIV, tuberkulozes, hepatītu, vakcīnatkarīgo infekcijas slimību, tai skaitā gripas un citu infekciju izplatības ierobežošanas pasākumu organizēšanā, lai SPKC speciālisti spētu ieviest un izmantot ikdienas darbā jaunākās metodes un iespējas epidemioloģisko datu iegūšanai, apstrādei un analīzei. Tādējādi būtu pieejama operatīvāka un detalizētāka informācija par to, kā konkrētā infekcija izplatās sabiedrībā un kādi ir efektīvākie ceļi tās novēršanai. Arī nepieciešama papildu moduļa izstrāde epidemioloģiski nozīmīgas informācijas, kontaktpersonu uzskaites un datu analīzes veikšanai VIS/VISUMS un datu importēšanas iespēju nodrošināšana GoData programmas ietvaros;

**3.** **Vakcinācijas uzraudzības sistēmas pilnveide.** Lai pilnveidotu infekcijas slimību un vakcinācijas uzraudzības rīkus, nodrošinot efektīvu nepieciešamo vakcīnu devu plānošanu, jāveic esošo IS un to savietojamības izpēte, koncepcijas izstrāde un prasību definēšana integrētas uzraudzības sistēmas izveidei; papildu moduļa izstrāde epidemioloģiski nozīmīgas informācijas un kontaktpersonu uzskaites, sasaistot to ar klasifikatoriem, un datu analīzes veikšanai, VIS/VISUMS datu importēšanas iespēju nodrošināšana GoData ietvaros;

**4.** **SPKC personāla kapacitātes stiprināšana.** Jāņem vērā, ka jaunā risinājuma izstrāde kontaktpersonu identificēšanai un informēšanai nemazinās darba apjomu, ko Covid-19 epidemioloģiskās uzraudzības nolūkā jau šobrīd veic SPKC speciālisti (kontaktpersonu apzināšana, veicot pacientu, ārstniecības personu, likumīgo pārstāvju un darba devēju aptauju, kontaktpersonu brīdināšana par inficēšanas risku, informēšana par nepieciešamiem pasākumiem un kontaktpersonu ģimenes ārstu informēšana medicīniskās novērošanas nodrošināšanai). Līdz ar to SPKC būs nepieciešama papildu kapacitāte risinājuma tehniskajam nodrošinājumam, uzturēšanai un lietošanai, tai skaitā ar tās darbību saistīto tehnisko jautājumu risināšanai un lietotnes attīstības risinājumu plānošanai un ieviešanai, kā arī iegūtās informācijas drošai apstrādei, datu analīzei un atgriezeniskās saiknes ar mobilās lietotnes lietotājiem nodrošināšanai. Ņemot vērā minēto, SPKC būtu jāizveido jauna struktūrvienība ar desmit darbiniekiem (nodaļas vadītājs, sistēmanalītiķis, divi sabiedrības veselības analītiķi, vecākais eksperts un pieci vecākie epidemiologi), kuri, izmantojot epidemioloģiskās inteliģences (izlūkošanas)metodes, veicinās jaunāko informācijas tehnoloģiju un epidemioloģisko datu analīzes metožu ieviešanu SPKC darbā, veicinot kvalitatīvu datu analīzi un analītiskas informācijas sagatavošanu pretepidēmijas un profilakses pasākumu plānošanai, izvērtējot ieviestos ierobežojumus, izstrādājot informatīvos materiālus, veicot aptaujas, veicot esošās situācijas analīzei saistībā ar ierobežojumiem, nodrošinot informāciju, tai skaitā, politisku lēmumu pieņemšanai;

**5.** datortehnikas (34 portatīvie datori un licencēts biroja programmnodrošinājums) iegāde Elektroniskajā iepirkumu sistēmā, lai stiprinātu SPKC kapacitāti, tai skaitā, nodrošinot attālināti veicamo darba pienākumu veikšanu.

Lai stiprinātu SPKC kapacitāti papildu nepieciešams finansējums 2020. gadā – **113 351 *euro***apmērā, 2021. gadā – **483 364 *euro***apmērā, 2022. gadā – **413 708 *euro***apmērā, 2023. gadā un turpmāk ik gadu – **413 680 *euro***.

Vienlaikus vēršam uzmanību uz to, ka tikai SPKC kapacitātes stiprināšana nenodrošinās Covid-19 pacientu savlaicīgu identificēšanu un atbilstošas veselības aprūpes saņemšanu, tādējādi ierobežojot Covid-19 infekcijas izplatīšanos. Minētā nodrošināšanai nepieciešams pilnveidot arī laboratorisko izmeklējumu veikšanu un atbilstošas veselības aprūpes pakalpojumu pieejamību pacientiem piemērotos infrastruktūras un tehnoloģiskā risinājuma savstarpēji integrētos apstākļos.

Veselības ministre I.Viņķele

Iesniedzējs: veselības ministre I.Viņķele

Vīza: valsts sekretāre D. Mūrmane-Umbraško